OCEAN วิ่ง 4% ลุยโปรเจกต์อสังหาฯ เกือบหมื่นลบ. จ่อรับการเติบโตอนาคต
OCEAN วิ่ง 4% หลังผู้บริหารเผยแผนลงทุนในตลาดอสังหาฯแบบจัดเต็ม “คอนโดฯ-บ้านเดี่ยว” พ่วงอาคารสำนักงานเช่า มูลค่าโครงการในมือและโปรเจคอนาคตเฉียด 1 หมื่นล้าน! เพื่อรองรับการเติบโตในช่วง 1 - 3 ปีข้างหน้า (2565 - 2568) เพื่อสนับสนุนธุรกิจเติบโตยั่งยืน และสร้างผลตอบแทนที่ดีให้กับผู้ถือหุ้นในอนาคต
OCEAN วิ่ง 4% หลังจัดเต็มโปรเจกต์อสังหาฯ ลุยคอนโดมิเนียม-บ้านเดียว และอาคารสำนักงานเช่า เกือบ 1 หมื่นลบ.หวังธุรกิจเติบโตอย่างแข็งแกร่ง
22 พ.ย. 2564

 
 ผู้สื่อข่าวรายงานว่า วันนี้ (22 พ.ย. 2564) ราคาหุ้น บริษัท โอเชี่ยน คอมเมิรช จำกัด (มหาชน) หรือ OCEAN ณ เวลา 15: 34 น. อยู่ที่ระดับ 1.63 บาท ปรับตัวเพิ่มขึ้น 0.06 บาท หรือ 3.82% โดยทำจุดสูงสุดที่ 1.66 บาท และทำจุดต่ำสุดที่  1.59 บาท ด้วยมูลค่าการซื้อขาย 64.69 ล้านบาท

โดยราคาหุ้น OCEAN ได้มีการปรับตัวขึ้น ถือว่าเป็นการตอบรับข่าวหลังจาก นายธีร ชุติวราภรณ์ ประธานเจ้าหน้าที่บริหาร OCEAN เปิดเผยว่า บริษัทมีแผนการดำเนินงานในปี 2565 ในส่วนของธุรกิจอสังหาริมทรัพย์ บริษัทฯ พร้อมบุกตลาดอย่างเต็มรูปแบบ เพื่อรองรับความต้องการของผู้บริโภค ทั้งในส่วนของโครงการคอนโดมิเนียม โครงการบ้านเดี่ยว โครงการอาคารสำนักงานให้เช่า เพื่อรองรับการเติบโตในช่วง 1 – 3 ปีข้างหน้า (2565 – 2568) โดยมีมูลค่าโครงการรวมกันเกือบ 1 หมื่นล้านบาท เพื่อสนับสนุนธุรกิจเติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้นในอนาคต
ทั้งนี้ประกอบด้วย โครงการ IKON SUKHUMVIT 77  มูลค่า 1,170 ล้านบาท คาดว่าจะปิดโครงการภายในปี 2565 โดยมี Backlog ที่คาดว่าจะโอนจนจบปี 2564 ยังมีอยู่เกือบ 80 ล้านบาท ซึ่งมีจุดเด่นทำเลที่ตั้ง และตกแต่งครบ ให้กับลูกค้าแบบครบวงจร มาพร้อมกับสโลแกน “ก้าวเดียวถึงห้างใจกลางอ่อนนุช” โครงการมีประตูเชื่อม กับ People Park Community Mall ที่ครบครัน Co-Working Space 24 ชั่วโมง ตอบโจทย์ไลฟ์สไตล์คนรุ่นใหม่ ราคาเริ่มต้นปัจจุบันอยู่ที่ 1.99 ล้านบาท
อีกทั้งโครงการ KON UDOMSUK มูลค่า 600 ล้านบาท เป็นโครงการที่เน้นการดีไซน์ที่แตกต่าง ใช้วัสดุพรีเมี่ยม ในราคาที่ดีกว่าคู่แข่ง โดยเฉพาะแบบห้องขายดี คือห้อง Loft ที่ Sold Out  ไปเป็นที่เรียบร้อย บนทำเลศักยภาพในราคาที่แข่งขันกับคู่แข่งได้อย่างชนะขาด ทำให้โครงการได้รับความสนใจจากลูกค้าเป็น จำนวนมาก มียอดจองมากกว่า 80% ภายใต้แรงกดดันจากสถานการณ์โควิด-19 โดยปัจจุบันมี backlog อยู่ที่ 478 ล้านบาท คาดการรับรู้รายได้ตั้งแต่ปี 2565 – 2566
ส่วนโครงการบ้านเดี่ยวระดับไฮเอนด์ ย่านรามอินทรา โครงการ THE VALOR มูลค่า 480 ล้านบาท ซึ่งโดดเด่นด้วยความเป็นส่วนตัว เพียง 25 หลัง เจาะกลุ่มลูกค้าระดับบน เพราะเป็นตลาดที่ยังมีกำลังซื้อที่เติบโตได้ต่อเนื่อง โดยปัจจุบันอยู่ในระหว่างการก่อสร้างและจะเริ่มโอนในต้นปี 2565
นอกจากนี้โครงการ V TOWER Office Building  ตั้งอยู่บน PRIME Location ติดสถานีรถไฟฟ้า พระโขนง ซึ่งในอนาคตจะเป็น New CBD (Central Business District) เป็น Interchange Station ของรถไฟฟ้า 2 สาย คือ สายสีเทา และสายสีเขียวมูลค่าโครงการ 5,500 ล้านบาท  โดยแผนจะเริ่มดำเนินกิจการในปี 2566 Office Building พื้นที่เช่า (พื้นที่ขาย) 12,500 ตร.ม. ตอบโจทย์ไลฟ์สไตล์คนรุ่นใหม่ พื้นที่ให้เช่าของโครงการมีขนาด 450 – 550 ตารางเมตรต่อชั้น ทำให้ง่ายต่อการตัดสินใจของผู้เช่าในเรื่องการเช่าทั้งชั้น ส่งผลให้สามารถปล่อยเช่าได้ทั้งอาคารในระยะเวลาอันสั้น
สำหรับโครงการ The 38 Sukhumvit  มูลค่าโครงการกว่า 1,050 ล้านบาท วางแผนรับรู้รายได้ในปี 2567 ตั้งอยู่ในสุขุมวิท 38 ซึ่งเป็นซอยที่ทุกคนทราบดีว่าเป็นหนึ่งในถนนที่ดีที่สุดในบริเวณทองหล่อ และห่างจากรถไฟฟ้าสถานีทองหล่อเพียง 750 เมตรเท่านั้น ขณะเดียวกันก็ชูจุดเด่นเรื่อง โครงการที่มียูนิตน้อยที่สุดในคอนโดละแวกเดียวกัน เพียง 95 ยูนิตเท่านั้น และราคาเริ่มต้นต่อตารางเมตรไม่เกิน 200,000 บาทซึ่งนับว่าดีกว่าคู่แข่งซึ่งบนทำเลเดียวกัน เพราะไม่ว่าจะเป็นโครงการที่สร้างเสร็จแล้วหรือเตรียมเปิดขาย ก็เริ่มต้นที่ราคาสูงกว่า 200,000 บาทต่อตารางเมตร